En lun sommermorgen i juli 2021 blev Laura Vestergaards liv forandret fra det ene øjeblik til det andet. I udkanten af Brønderslev overså hun en personbil, der kom kørende med 80 kilometer i timen, og hun kørte direkte ind i bilen på sin Puch Maxi. På sygehuset havde hendes forældre fem sekunder til at kysse hende farvel, inden hun blev lagt i kunstig koma og kom på operationsbordet i ti timer. Imens sad forældrene, Rikke og Michael Vestergaard, i et lille rum på sygehuset, hvor de løbende blev orienteret om Lauras skader. Og skader var der mange af. Laura havde fået utallige brud på kroppen – blandt andet var hendes bækken brækket fortil og bagtil – og hun havde store indre blødninger, der fik blodprocenten til at styrtdykke til under tre procent. I de første seks uger efter ulykken var Laura bundet til sengen 23 timer i døgnet, og når hun endelig var oppe, sad hun i en særlig kørestol, der holdt hende i en position på 70 grader. Satte et ambitiøst mål Allerede kort efter ulykken besluttede Laura sig for at sætte mål. Første mål var at gå om juletræet juleaften uden krykker. Genoptræningen gik så godt, at Laura turde være endnu mere optimistisk og sætte et markant større mål: Hun ville gennemføre en syvendedel af en ironman i maj 2022 - bare ti måneder efter ulykken. I programmet ”Lauras Kamp” fulgte TV2 Nord Laura frem mod målet. En kamp, der bød på flere bump på vejen – blandt andet da lægerne fandt rester af en ufødt tvilling i Lauras mave. Se ”Lauras Kamp” her – artiklen fortsætter under videoen: Med enorm viljestyrke og kampgejst lykkedes det Laura Vestergaard at nå sit mål om at gennemføre den delvise ironman, og i maj 2022 svømmede hun 550 meter, cyklede 26 kilometer og løb seks kilometer. Har det godt Der er snart gået to år siden den skæbnesvangre morgen på Søndre Omfartsvej i Brønderslev – og et år siden Laura gennemførte sit livs motionsløb. Hun har det godt i dag, fortæller hun. - Det går rigtig godt. Hofterne og knæet gør stadig lidt ondt en gang imellem, men jeg styrketræner næsten fire gange om ugen og er aktiv hver dag, siger Laura Vestergaard, der netop er fyldt 17 år og går på Onsild Idrætsefterskole. Det mentale fylder dog meget for Laura, der stadig øver sig i at acceptere, at hun er en anden person i dag end før ulykken. - Jeg skal lære, at det er okay ikke altid at være stærk og ikke altid at kunne magte tingene, siger hun. Hun kan desuden godt blive utryg, når hun færdes i trafikken. - Når jeg er ude på vejen, eller hvis jeg går på fortovet eller cykler, kan det stadig være ubehageligt. Især hvis jeg ikke kan se bilerne, men høre dem, siger Laura Vestergaard. Nemmere at sige "pyt" Selvom ulykken og de omfattende skader på kroppen har medført mange frustrationer og hårde perioder, har Laura også lært noget af det. Hun ved nu, at alting kan ændre sig på et splitsekund, og den åbenbaring sætter tingene i perspektiv. - Jeg har opdaget, hvor skrøbeligt livet er. Det er nemmere at sige ”pyt” til ting og vælge, hvad der er noget værd i livet, siger hun. Efter at have fortalt sin historie i ”Lauras Kamp” har hun fået masser af positive reaktioner. Reaktioner, der har gjort stort indtryk. - Det har betydet helt vildt meget. Jeg har følt, at jeg har inspireret andre og betydet noget for andre, siger hun. Hun har også fået en henvendelse fra en dreng på Færøerne, som kørte galt på knallert to måneder efter hende. - Han lå i koma i tre måneder og fik en hjerneskade. Det fik mig til at tænke på, hvilke mikroting, der skulle være ændret, for at jeg havde været et helt andet sted i dag. Jeg føler mig heldig, siger Laura Vestergaard. Lys fremtid Fremtiden er lys for Laura, der efter sommerferien skal på highschool i USA i ti måneder og spille basketball. Hun kan dog ikke sætte et endeligt punktum efter ulykken endnu. Først i 2024 skal hun have fjernet et marvsøm i benet, og derefter følger to ugers ro og efterfølgende genoptræning. - Det går godt nu, men det er en lang proces, siger Laura Vestergaard. Se "Lauras Kamp" her:
Som 15-årig kom Laura Vestergaard alvorligt til skade i en ulykke på sin Puch Maxi. Det har lært hende, at livet er skrøbeligt.